แนวโน้มหุ้นปรับขึ้นหลังตัวเลขศก.สหรัฐดี
นักวิเคราะห์ คาดตลาดหุ้นไทยเช้านี้ขึ้นตามต่างประเทศ หลังตัวเลขศก.สหรัฐดี-อังกฤษส่งสัญญาณกระตุ้นเศรษฐกิจ
19 ก.ค. 2555

นักวิเคราะห์ คาดตลาดหุ้นไทยเช้านี้ขึ้นตามต่างประเทศ หลังตัวเลขศก.สหรัฐดี-อังกฤษส่งสัญญาณกระตุ้นเศรษฐกิจ
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะปรับตัวขึ้นตามตลาดหุ้นต่างประเทศ หลังตัวเลขเศรษฐกิจของสหรัฐฯออกมาดี โดยตัวเลขการเริ่มสร้างบ้านประจำเดือนมิ.ย.เพิ่มขึ้น 6.9% จากเดือนพ.ค.สู่ระดับ 760,000 ยูนิต มากกว่าที่ตลาดฯคาดการณ์ไว้ที่ระดับ 745,000 ยูนิต ประกอบกับผลประกอบการของบริษัทจดทะเบียนสหรัฐฯก็ออกมาดี โดยตั้งแต่มีการประกาศผลประกอบการประจำไตรมาส 2/55 พบว่าประมาณ 73% ออกมาดีกว่าคาด
ขณะที่รายงานการประชุมของธนาคารกลางอังกฤษก็มีการส่งสัญญาณที่จะเพิ่มมาตรการกระตุ้นเศรษฐกิจเพิ่มเติมเช่น การลดดอกเบี้ย หรืออัดฉีดสภาพคล่องเข้ามาในระบบเพิ่มเติม ด้านราคา Soft Commodity ทั้งถั่วเหลืองและข้าวโพด ก็ปรับตัวเพิ่มขึ้นต่อเนื่องทำสถิติสูงสุดใหม่ น่าจะส่งผลดีต่อหุ้น TVO, APURE รวมทั้ง CPI และ LST
พร้อมให้แนวรับ 1,215-1,220 จุด แนวต้าน 1,230-1,235 จุด